《木兰花慢 挽𠙆社马介公母刘太夫人》
清代·聂树楷

遥空仙乐奏，鸾鹤下、迓真妃。是绛帐儒风，青藜家世，两好门楣。

当年赁舂梁庑，记绝荤剜臂事依稀。萱草忘忧树背，菊花献寿延厘。

看辉煌一品，朱衣丹诰荷彤墀。喜树挺三株，兰滋九畹，晚境愉怡。

麻姑海尘三见，指华鬟天上数归期。濡染欧阳椽笔，泷冈待表丰碑。

作者简介：贵州务川人，字尊吾，仡佬族，清光绪初游学贵阳，应府试,取第一名，甲午乡试中举。